SANW-appèlaansoek afgekeur | Maroela Media
Die hof het uitspraak gelewer nadat die departement van verdediging appèl aangeteken het oor 'n besluit dat sy dissiplinering van die soldate nie aan die vereistes van geregtigheid en regverdigheid voldoen het nie.
Die soldate is lede van die weermagvakbond Sanwu. Hulle is daarvan beskuldig dat hulle in 2009 'n opdrag, om na hul basisse terug te keer, verontagsaam het en aan 'n onwettige staking by die Uniegebou deelgeneem het.
Die appèl behels kennisgewings wat deur die departement aan die soldate gestuur is en mediaverklarings wat op 14 en 15 November 2012 in twee koerante verskyn het.
'n Volbank regters van die hoogste hof van appèl het Donderdag die aansoek deur die minister van verdediging, die sekretaris vir verdediging en die hoof van die Suid-Afrikaanse Nasionale Weermag van die hand gewys. Die hof het gelas dat 'n werknemer voldoende geleentheid moet kry om terugvoer te gee en hulp te kry van byvoorbeeld 'n vakbond.
Die feite in die saak dui daarop dat die betrokke soldate nie genoeg tyd gehad het om advies en hulp van hulle vakbond te kry nie, al was die weermag bewus van die vakbond se bestaan.